ธกส.กดเบี้ยต่ำกว่า0.26%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ลูกหนี้2.5ล้านรายราคาต้องดี ไทยประกันคว้าหนี้นอกระบบ
โพสต์ทูเดย์ — ธ.ก.ส.ยังไม่สรุปรายชื่อบริษัทประกันชีวิตดูแลลูกหนี้ดี 2.5 ล้านราย ขอเวลาต่อรองราคาเบี้ยให้ต่ำกว่า 260 บาทต่อความคุ้มครองแสนบาทสูงเกินไป 
แหล่งข่าวจากธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ทาง ธ.ก.ส.ยังไม่สรุปหรือตัดสินว่าบริษัทประกันชีวิตรายใดจะได้งานประกันชีวิตกลุ่มลูกหนี้ชั้นดีของธนาคารที่มีอยู่จำนวน 2.5 ล้านราย เนื่องจากว่าราคาที่เสนอเข้ามานั้นถือว่าสูงเกินไปเมื่อเทียบกับปริมาณลูกค้าที่มีถึง 2.5 ล้านราย ควรจะได้ราคาที่ต่ำกว่านี้
“เราอยากได้ราคาต่ำกว่านี้ เพราะฐานลูกค้ามีจำนวนมาก ทำให้ความเสี่ยงต่ำ ไม่ควรจะอยู่ที่ราคา 260 บาทต่อความคุ้มครอง 1 แสนบาท หรือควรจะต่ำกว่า 0.26% ต่อหนี้ 100 บาท เพราะระดับนั้นสำหรับลูกค้าลูกหนี้นอกระบบที่มีประมาณ 4 แสนรายเท่านั้น” แหล่งข่าวเปิดเผย
แหล่งข่าวจาก ธ.ก.ส. เปิดเผยอีกว่า ในอีก 2 สัปดาห์ข้างหน้า ทาง ธ.ก.ส.ถึงจะเปิดประมูลประกันชีวิตกลุ่มอย่างเป็นทางการ ซึ่งขณะนี้รอดูข้อเสนอของบริษัทประกันชีวิตหลายๆ แห่ง เพื่อนำมาประกอบการตัดสินใจและจัดทำเงื่อนไขที่เหมาะสม และเป็นประโยชน์ต่อธนาคารมากที่สุด เพราะธนาคารเป็นผู้ชำระเบี้ยประกันให้กับลูกหนี้เพื่อคุ้มครองหนี้ที่ธนาคารปล่อยไป หากลูกหนี้เสียชีวิตบริษัทประกันจะเป็นผู้ชำระหนี้ส่วนที่เหลือ ทำให้ครอบครัวของลูกหนี้ไม่เป็นภาระที่จะต้องมาชำระหนี้ต่อ และเป็นการป้องกันไม่ให้เกิดหนี้เสียหรือเอ็นพีแอล
สำหรับลูกหนี้นอกระบบได้คัดเลือกบริษัท ไทยประกันชีวิต เป็นผู้รับประกันชีวิตกลุ่ม เพราะเสนอราคาเบี้ยประกันที่ต่ำสุดที่ 26 สตางค์ต่อความคุ้มครองหนี้ 100 บาท หรือ 260 บาทต่อความคุ้มครองหนี้ 1 แสนบาท 
ขณะนี้มีลูกหนี้สินเชื่อนอกระบบการทำรีไฟแนนซ์มาที่ ธ.ก.ส.แล้ว 2.5 แสนราย จากทั้งหมดที่กรมบัญชีกลางส่งรายชื่อให้ 6.32 แสนราย คาดว่าจะมีลูกหนี้นอกระบบทำรีไฟแนนซ์มาที่ ธ.ก.ส.ประมาณ 4 แสนราย ซึ่งขณะนี้กำลังทยอยเข้ามาอย่างต่อเนื่อง
“กรณีรับประกันกลุ่มลูกหนี้นอกระบบ จะมีการลงนามบันทึกข้อตกลงเบื้องต้นในวันที่ 21 พ.ย.นี้ ซึ่งมีหลายบริษัทเสนอเข้ามา แต่ทางบริษัทได้เลือกบริษัท ไทยประกันชีวิต เพราะเสนอราคาต่ำกว่าราคากลางที่ทางธนาคารตั้งไว้ 300 บาทต่อหนี้ หรือสินเชื่อ 1 แสนบาท” แหล่งข่าวเปิดเผย
แหล่งข่าวจากกระทรวงการคลัง เปิดเผยว่า โอกาสที่บริษัท ไทยประกันชีวิต จะได้งานนี้ไปมีสูง หากเพียงยอมลดราคาลงมาหรือเสนอผลประโยชน์เพิ่มเติมที่เป็นผลบวกต่อ ธ.ก.ส. เนื่องจากทางบริษัท ไทยประกันชีวิต มีประสบการณ์ในการให้บริการประกันกลุ่มขนาดใหญ่มาเป็นเวลานาน เช่น ประกันกลุ่มชีวิตทหาร
นอกจากนี้ การที่บริษัท ไทยประกันชีวิต ได้งานสินเชื่อนอกระบบของ ธ.ก.ส.ไป เพราะราคาที่เสนอมานั้นเป็นประโยชน์ต่อ ธ.ก.ส. โดยต่ำกว่าราคาที่ทางบริษัท กรุงไทย แอกซ่า ประกันชีวิต รับประกันชีวิตกลุ่มให้กับลูกหนี้นอกระบบของธนาคารกรุงไทย ซึ่งคิดเบี้ยประกันอยู่ที่ 0.35 สตางค์ต่อสินเชื่อ 100 บาท ซึ่งมีการแจกกรมธรรม์ประกันชีวิตกลุ่มให้ฟรีเช่นเดียวกัน
นายนเรศร์ ปัจฉิมะดิฐ รองประธานฝ่ายประกันกลุ่ม บริษัท ไทยสมุทรประกันชีวิต กล่าวว่า บริษัทไม่ได้เข้าเสนอราคาประกันกลุ่มลูกหนี้สินเชื่อดีของ ธ.ก.ส. เนื่องจากทำประกันชีวิตกลุ่มผ่านสหกรณ์ของ ธ.ก.ส.อยู่แล้ว